STARลุยส่งออก ปั๊มรายได้โต15%
&nbsp;
21 ส.ค. 2554

โพสต์ทูเดย์ — STAR ไม่หวั่นการเมือง มั่นใจปั๊มยอดขายครึ่งปีหลัง พารายได้ทั้งปีโตเข้าเป้า 15% 
นายสมชัย ว่องอรุณ รองประธานกรรมการและกรรมการผู้อำนวยการ บริษัท สตาร์ ซานิทารีแวร์ (STAR) เปิดเผยว่า บริษัทไม่ได้รับผลกระทบจากสถานการณ์ความรุนแรงทางการเมือง เนื่องจากฤดูกาลขายสุขภัณฑ์ของบริษัทอยู่ในช่วงครึ่งหลังของปี โดยตลาดหลักเป็นการส่งออกถึง 70% ของยอดขายโดยเฉพาะโซนยุโรป มั่นใจถึงสิ้นปีรายได้จะขยายตัว 1015% จากปีก่อนตามเป้าหมายที่คาดการณ์ไว้ 
นายสมชัย กล่าวว่า ตามปกติครึ่งปีแรกจะเป็นช่วงพัฒนาสินค้า และครึ่งปีหลังจะเป็นช่วงไฮซีซัน สินค้าพร้อมที่จะส่งขายให้กับลูกค้าและมีคำสั่งซื้อเข้ามาต่อเนื่อง 
สำหรับปีนี้โดยเฉพาะในช่วงไตรมาส 3 บริษัทจะออกผลิตภัณฑ์ใหม่อีก 78 รุ่น รวมทั้งปี 15 รุ่น ซึ่งมากกว่าทุกปีที่ผ่านมา ประกอบกับมีการจัดโปรโมชันครบรอบ 20 ปี กระตุ้นยอดขาย เชื่อว่าจะช่วยกระตุ้นความสนใจของลูกค้าในประเทศได้ 
ทั้งนี้ ตลาดส่งออกในไตรมาส 3 ของปีนี้ เริ่มส่งออร์เดอร์ให้กับลูกค้ารายใหม่ ซึ่งประกอบด้วยตะวันออกกลาง แอฟริกาใต้ และอินเดีย ส่งผลบวกต่อผลประกอบการในครึ่งปีหลังด้วย 
นายสมชัย กล่าวถึงความพร้อมของโรงงานผลิตสุขภัณฑ์ ว่า สามารถรองรับกำลังซื้อที่เพิ่มขึ้นได้ ปัจจุบันมีกำลังการผลิตเต็มที่ 9,600 ตัน/ปี ซึ่งในปีที่ผ่านมาใช้กำลังการผลิตจริงประมาณ 7,000 ตัน หรือ 70% เท่านั้น คาดว่าปีนี้จะขยับขึ้นมาเป็น 8,000 ตัน/ปี 
สำหรับแผนปีต่อไปหลังจากที่ขยายตลาดเข้าสู่ภูมิภาคใหม่ๆ อย่างอินเดีย ตะวันออกกลาง และแอฟริกาใต้ ที่มีคำสั่งซื้อเข้ามาเพิ่มทางบริษัทได้เตรียมแผนขยายโรงงานการผลิตไว้รองรับโอกาสทางธุรกิจดังกล่าวแล้ว
ปัจจุบัน STAR เป็นผู้ผลิตและจำหน่ายเครื่องสุขภัณฑ์ดินเผาเคลือบวิเทรียสไชน่า (Vitreous China) และอุปกรณ์ประกอบห้องน้ำ ภายใต้เครื่องหมายการค้า “STAR” กลุ่มเป้าหมายเป็นตลาดระดับกลางถึงบน เน้นส่งออกเพื่อจำหน่ายในตลาดต่างประเทศเป็นหลัก